Truban, Michal, poslanec NR SR (2024-01-11):
Ďakujem pekne za slovo, pán predsedajúci aj pán predseda. Poslanci vládnej koalície, priveľmi sa ponáhľate s tým rozvratom právneho štátu. Strašne sa ponáhľate. A robíte pri tom vážne chyby, ktoré nás občanov Slovenskej republiky vyjdú ešte veľmi, ale veľmi draho. Pretože vy nás vašimi autoritárskymi a promafiánskymi maniermi nakoniec dovediete nie len k nespravodlivosti, ale aj k obrovským hospodárskym škodám. Tieto hospodárske škody ja som zhrnul do takých troch kategórií. Prvá kategória. A už to tu veľmi veľa predrečníkov spomínalo, je, že sa bude viac kradnúť. Pretože tresty budú menej odstrašujúce a oveľa ťažšie sa budú vymáhať. Druhá kategória. Veľmi nebezpečná pre rozvoj Slovenska a pre budúcnosť Slovenska, je to, že reálne aj týmto zákonom tu a teraz riskujete zastavenie čerpania eurofondov. A tretia kategória. Oveľa tá úplne z nich, zo všetkých najhoršia, je, že týmito vašimi putinovskými maniermi vyháňate ten najcennejší kapitál, aký máme v tejto krajine, a to sú vzdelaní a produktívni ľudia. Ku všetkým sa jednotlivo dostanem. A som veľmi rád a je to znova trošku také symbolické, že tu sedí aj minister financií, pretože keď sa tu schvaľoval rozpočet, tak som vtedy a nie len ja, ale sme vyčítali, že je to rozpočet, ktorý nešetrí ani neinvestuje, iba prejedá našu budúcnosť a vedie nás na hranicu bankrotu verejných financií. A teraz idete túto skazu zaklincovať a pri zachraňovaní seba a svojich ľudí ohrozujete peniaze, za ktoré potrebujeme stavať nemocnice, diaľnice, školy a všeobecne investovať do budúcnosti Slovenska. Je to absolútny vrchol sebectva a bezohľadnosti, pokojne a bez zábran obetovať záujmy 5 mil. ľudí iba kvôli vlastným záujmom a beztrestnosti. Ale aby ste si nemysleli, že to hovorím iba ja ako opozičný politik, tak vám tu zacitujem aj z vyjadrení predstaviteľov inštitúcií, ktoré majú k boju proti korupcii a zločinu na Slovensku, ale aj v Európskej únii, čo povedať. Pán Šipoš tu už citoval, čo na to hovorí Rada prokurátorov Slovenskej republiky, žiaľ, vo faktickej poznámke to nestihol úplne dokončiť. Tak ja niektoré citáty zopakujem, ale ešte pridám aj nové. Pretože podľa mňa by sa to tu malo čítať nonstop. Predseda rady prokurátorov pán Stanislav Jakubčík povedal toto: „Zatiaľ som nezaznamenal serióznu odbornú diskusiu, ktorá by odôvodňovala zrušenie úradu v odbornej rovine. Prezentované dôvody na zrušenie úradu sú politického charakteru a aj konečné rozhodnutie či úrad zachovať, alebo nie, bude politické. Nateraz nemajú vytvorené podmienky na prebratie enormného množstva mimoriadne závažných trestných vecí z kapacitného hľadiska, keďže tie sa už teraz zaoberajú závažnou kriminalitou, ktorá nespadá do rámci pôsobnosti ÚŠP.“ A ešte do tretice ďalší argument, prečo to nie je odborné, ale politické rozhodnutie. (Rečník si odkašlal.) Pardon. „Zrušenie ÚŠP bez reorganizácie Špecializovaného trestného súdu a vytvorení regionálnych pobočiek súdu by malo za následok, že prokurátori krajských prokuratúr by museli z dôvodu účasti na úkonoch súdneho konania cestovať aj stovky kilometrov.“ Mám tu aj ďalšiu stranu takýchto vyjadrení, ktoré tu môžem opakovať, ale podľa mňa, by bolo výborné, keby sme sa nepozerali len teda na tom, čo hovoria, čo hovorí, čo hovoria naše slovenské inštitúcie. Ale keďže som povedal, že sú ohroz... je ohrozené aj čerpanie eurofondov, aby sme sa pozreli na to, čo hovoria aj tie európske inštitúcie. Zacitujem Európsku komisiu, ktorá nám poslala list, kde sa píše: „Široký rozsah zamýšľaných noviel a početné oblasti dotknutého práva Európskej únie si vyžadujú dôkladnú a solídnu analýzu,“ uvádza sa v stanovisku. „Eurokomisia v liste požiadala aj ministra sprav...“ (Rečník sa rozkašlal.) Vidím, že už mi ide voda, tak počkám. Štefunko sa tu minule dojal nad svojím rozhovorom, ja už neviem ani nad svojím príhovorom, ja neviem zase rozprávať, také to je dobré. (Rečník sa napil vody.) Takže je to tu plné emócií. Ešte aj slzy mi vyšli dokonca. (Rečník sa zasmial.) Kto by to povedal, že aj citáty rady prokurátorov sú takéto dojemné. Pokračujeme v týchto dojemných citátoch. „Európska komisia v liste požiadala aj ministra spravodlivosti Borisa Suska, aby slovenská vláda nepokračovala v zamýšľaných novelách a najmä sa neuchýlila k zrýchlenému postupu bez riadnej a dôkladnej konzultácie so zainteresovanými stranami na vnútroštátnej a európskej úrovni.“ Ja by som chcel, aby tentokrát, škoda, že tu pán minister Susko nie je, keď si je istý, že ten list je úplne okej, tak prečo ho sem nedonesie celý a neprečíta aj koaličným poslancom tento návrh, aby sme všetci videli, všetci jeho kolegovia, kolegyne z koalície videli a vedeli o všetkých dôsledkoch a rizikách, ktoré na seba berú, keď tento váš návrh podporia. No a teraz sa vrátim k tým eurofondom, pretože to je úplne zo všetkého najdôležitejšie. A prečítam tu zopár citátov z Európskej prokuratúry, ktorá takým bruselským veľmi diplomatickým jazykom rozpráva o nariadeniach o podmienenosti. Možno to na prvú neni úplne jasné, čo to takéto nariadenie znamená, ale diplomatickým jazykom sa rozpráva o možnom zastavení eurofondov. Ešte si raz napijem, lebo to bude drsné toto. „Na základe dôkladnej analýzy kombinácie navrhovaných zmien dospela Európska prokuratúra k záveru, že predstavujú vážne riziko porušenia zásad právneho štátu v zmysle článku 4 ods. 2 písm. c) nariadenia o podmienenosti.“ A teraz tie argumenty. Minimalizovali by odhaľovanie potencionálnych podvodov poškodzujúcich finančné záujmy Európskej únie. Narušili funkčné hierarchické línie vytvorené medzi Európskou prokuratúrou a Špeciálnou prokuratúrou Slovenskej republiky. Oddelili Európsku prokuratúru od špecializovaných vyšetrovateľov Národnej kriminálnej agentúry bez primeranej náhrady. Presmerovali väčšinu prípadov Európskej prokuratúry zo Špecializovaného trestného súdu na nižšie súdy s malými odbornými znalosťami v oblasti trestných činov patriacich do právomoci Európskej prokuratúry. A zaviedli de facto amnestiu v značnom počte aktívnych vyšetrovaní podvodov poškodzujúcich finančné záujmy Európskej únie v Slovenskej republike. V dôsledku tohto by bola vážne ovplyvnená schopnosť Európskej prokuratúry účinne vyšetrovať a stíhať trestné činy patriace do jej právomocí a úroveň ochrany finančných záujmov Európskej únii v Slovenskej republiky by prudko klesla. V tejto súvislosti hlavná európska prokurátorka tiež poznamenala, že rýchlosťou, akou chce slovenská vláda pristúpiť k týmto zmenám, vyvoláva vážne pochybnosti o tom, či si plní povinnosti lojálnej spolupráce. Napokon, vzhľadom na to, že navrhovanými zmenami by znížil trestnoprávne odradzujúci účinok, pokiaľ ide o trestné činy patriace do právomoci Európskej prokuratúry, spochybňuje sa aj zámer slovenskej vlády plniť svoju povinnosť účinne chrániť rozpočet únie. Už aj v Európskej únii sa boja, že im rozbijeme rozpočet (povedané so smiechom), tak jak sme si rozbili náš. Keď nám stopnú eurofondy, nemusím rozprávať o tom, aká to bude tragédia. Ale aj keby ich nestopli, videli sme v minulosti, čo to znamenalo, keď sa na eurofondy pozeralo ako na financie pre svoje, pre svojich kamarátov a pre firmy, ktoré za tlo vlastne nič nemusia robiť. Ja aj tuná s kolegom Hargašom, aj s ďalšími ľuďmi sme, myslím, neviem, či to bolo, pred siedmimi, ôsmimi rokmi zakladali Slovensko.Digital, neziskovku, ktorá sa snažila práve ochrániť peniaze z eurofondov v časti digitalizácie a vtedy sme mali obrovskú kampaň a riešilo ju aj celé Slovensko, kde sa jasne ukázalo, že v rámci opisu prišlo na Slovensko na digitalizáciu jedna miliarda euro a v zásade nič navonok z toho nebolo vidno, že by sa niečo urobilo. Potom sa situácia trošku zlepšila. Verím a nie len tým, že vzniklo aj Slovensko.Digital a začalo upozorňovať na viaceré projekty a trošku ako sa to má celé robiť, ale aj celkovo kultúra sa niekam posunula. A toto všetko chceme teraz vrátiť naspäť. Čítal som to tu a máte to tu čierne na bielom, priamo od inštitúcií Európskej únii, ktorá je, sú poverené chrániť eurofondy pred korupciou a rozkladaním. Priamo a verejne vám tu odkazujú, že dramaticky znižujete dôveryhodnosť Slovenska v očiach Európskej únie a vyzývajú vás, aby ste tento návrh stiahli. Ale ja si viem presne predstaviť, ako budete reagovať. Tak ako ste reagovali aj doteraz. A nie len v tomto období, ale vo svojich minulých vládach. Pokojne a arogantne nad tým všetkým mávnete rukou a poviete nejaké to všeobecné, že to bude v poriadku, to tak neni, to sa spraví, neviete, o čom rozprávate. No len potom prídu fakty a tie nás dobehnú. Čo ak to nebude v poriadku? Čo ak nás týmto promafiánskym balíčkom a jeho presadzovaním v skrátenom legislatívnom konaní, napriek všetkým výzvam a varovaniam od slovenských aj európskych inštitúcií reálne doženiete k zastaveniu eurofondov? Spomeňme si veď na nedávno odvolávanie ministra vnútra Matúša Šutaja Eštoka, ktorého sme tu všetci spoločne upozorňovali, že porušuje zákon pri jeho čistkách a odstavovaní vyšetrovateľ, ktorí vyšetrujú vaše kauzy. Tiež sa usmieval, hovoril, že to bude v poriadku, že on si je istý, že právo je na jeho strane. A dnes má na stole rozhodnutia súdov, ktoré pre, ktoré týchto vyšetrovateľov poslali späť do práce a najnovšie už aj platobný rozkaz, podľa ktorého im ministerstvo vnútra má doplatiť mzdu aj s úrokmi. Pretože im v rámci šikany namiesto plnej mzdy vyplácali v rozpore so zákonom len minimálnu mzdu. A presne takto to môže dopadnúť aj vo veľkom. Všetky varovania budete ignorovať až dokým bude neskoro. A týmito promafiánskymi maniermi dovediete Slovensko do nešťastia a do chudoby. Rozkrádať sa tu bude vo veľkom, pretože na to bude prakticky amnestia. Investovať do rozvoja Slovenska nebude z čoho, pretože jediné peniaze, ktoré na takéto investície máme z tých eurofondov, nám kvôli vám zastavia. Je to vrchol arogancie a bezohľadnosti kvôli vlastným papalášskym a oligarchickým záujmom takto ohrozovať záujmy päť miliónov ľudí. A pred všetkých tých hospodárskych škodách, ktoré som tu doteraz vymenoval, teda že sa bude viac kradnúť, že nám hrozí zastavenie eurofondov, musím spomenúť aj tú tretiu, ktorá je v dlhodobom horizonte ešte horšia. Vašimi putinovskými a promafiánskymi maniermi zo Slovenska vyháňate ten najcennejší kapitál, aký tu máme, a to je náš ľudský kapitál, predovšetkým vzdelaných a kreatívnych ľudí. Takýto ľudia sa dnes môžu zamestnať kdekoľvek v Európe alebo na svete, pretože na otvoreno, na otvorenom pracovnom trhu mobilní, sú mobilní a vysoko cenení. A o takýchto ľudí už dnes naše slovenské firmy súťažia s celoeurópskou a celosvetovou konkurenciou. A ako na potvoru títo ľudia nechcú žiť v promafiánskej čiernej diere Európy, ale v normálnej, otvorenej krajine, kde platí zákon rovnako pre každého. Aj keď má kamošov zo SMER-u, z HLAS-u alebo z SNS. Toto je asi najväčšia škoda, ktorú páchate, že to tu znechucujete ľuďom, ktorí by tu mohli robiť zaujímavé veci, z ktorých by malo celé Slovensko prospech a ktoré by ho spolu tlačili dopredu. Takýchto ľudí vy vyháňate preč. A kľudne medzi nimi môžu byť aj vaše deti alebo vnúčatá. Ja dúfam, že aspoň niektorým z vás toto všetko ešte dôjde a vrátite sa z kratšej cesty. Netreba veľa, reálne by stačilo, že sa v koalícii nájdu štyria poslanci alebo poslankyne, ktorí by dokázali povedať Ficovi, že toto je už priveľa, že toto nepodporíme. A museli by to korigovať. Naozaj politika je aj o moci a v takejto tesnej väčšine každý jeden poslanec má obrovskú moc. Každý jeden poslanec, aj vládnej koalície, špeciálne v tomto nastavení vládnej koalície môže otočiť kormidlo Slovenska z toho, kam sa valí naspäť do temnej minulosti, ktorú tu všetci poznáme a jej výsledky poznáme a vidíme to na vlastných očiach všade, ale ju môže otočiť smerom do budúcnosti. Takú máte moc, kolegovia a kolegyne z opozície, z koalície, z opozície, dúfam, že o pár rokov neskôr. Stačili by štyria z vás a tieto promafiánske maniere by sa museli brzdiť. Skúste sa, prosím, nad tým zamyslieť. Ďakujem. (Potlesk.)